Henry’s Pubin ja Wanhan Postin tilalle avataan uusi Henkka – "Artisteja, joihin ei joka päivä Tampereella törmää"

Mikko Lahtonen tunnetaan paitsi ravintola- myös musiikkipiireistä. Lahtosen ja Restamaxin yhteistyön tuloksena Tampereen ytimeen avautuu uusi ravintolatulokas Henkka perjantaina 5.10. Kari Jokinen

Petteri Mäkinen

Legendaaristen tamperelaisravintoloiden Henkkana kansan suussa kulkeneen Henry’s Pubin ja Wanhan Postin tarinat saavat jatkoa, kun ravintolayhtiö Restamax avaa niiden entisiin tiloihin yhdessä ravintola-alan moniottelija Mikko Lahtosen kanssa uuden ravintolakokonaisuuden.

Kokonaisuus on nimeltään Henkka.

Henkan konseptille on haettu suuntaa ja vaikutteita eri ravintolagenreistä ulkomaita myöten.

– Rennon viihtyisä yläkerta tulee toimimaan jokapäiväisenä kohtaamispaikkana hyvän ruoan, juoman ja musiikin äärellä. Alakerrassa taas juhlitaan astetta vauhdikkaammin omia laulutaitoja koetellen, Lahtonen kuvailee.

Juomapuolella Henkka fokusoi pienpanimo-oluisiin, luomuviineihin ja freeseihin drinkkeihin, joiden tarjoilussa ei tyylistä tai mielikuvituksesta kursailla. Ruokapuolella tarjolla on artesaanipizzoja sekä erilaisia salaatteja.

Henkka tuo Hämeenkatu 13:een myös livemusiikin takaisin.

– Paitsi että Henkassa raikaa laulu, myös erilaisiin livekokoonpanoihin pistetään paukkuja. Henkassa tulee vierailemaan artisteja, joihin ei joka päivä Tampereella törmää, Lahtonen lupaa.

Ihan uunituore Lahtosen ja Restamaxin yhteistyökuvio ei ole, sillä se starttasi jo vuoden 2003 liepeillä.

– Pyöritimme tuolloin yhdessä Keskustorin kupeessa sijainnutta Kotibaaria. Tämän jälkeen yhteistyö jatkui muun muassa Jack the Roosterin, Ruby & Fellasin, Bändärin, Minibaarin ja Ruma-ravintoloiden merkeissä, Lahtonen kertoo.

Musiikkipiireissä vahvasti vaikuttanut Lahtonen tullaan näkemään paitsi Henkan tiskin takana, myös lavalla kitaransa kanssa.

– Tästä tulee kova juttu. Monipuolisen konseptin lisäksi Henkan sijainti ja puitteet ovat harvinaisen kohdillaan, Lahtonen toteaa.

Henkan ovet avautuvat perjantaina 5.10. kello 22.00 osoitteessa.